Danshöfundar í hjólastól sýna verk , pönkband með fólki á sjötugsaldri spilar og Þórdís Zoëga gerir veggverk . Þetta og fleira á Reykjavík Dance Festival sem hefst í dag . „ Hátíðin er margradda og hefur það að markmiði að rúma sem flest , “ segir framkvæmdastjórinn Viktoría . FRÉTTABLAÐIÐ / VILHELM Miðvikudagur 20. nóvember 2019 Auglýsing Danshátíðin Reykjavík Dance Festival hefst í dag og fyrstu tvö verkin verða sýnd . Fyrsta atriðið er dansleikur í Iðnó þar sem dansinum verður fagnað í fjölbreytileika sínum , “ segir Viktoría Blöndal , verkefnastjóri hátíðarinnar . „ Það kemur listatvíeyki frá Þýskalandi sem ætlar að leiða þennan dansleik . Það er að safna danshreyfingum Íslendinga . Þangað er öllum aldurshópum boðið , börnum og upp úr . Hátíðin er margradda og hefur það að markmiði að rúma sem flest . “ Viktoría segir aðaldagskrána fara fram í Iðnó og Tjarnarbíói og auk þess verði eitt verk í þremur unglingsherbergjum á jafnmörgum stöðum í Vesturbænum . „ Það eru fjórar stúlkur sem halda þá sýningu sjálfar og eru ekki með hefðbundinn dans , heldur verða þar fluttir hinir ýmsu listviðburðir . Þetta er nýjung og þær eru fleiri því það er mjög fjölbreyttur hópur sem tekur þátt hjá okkur í ár . Til dæmis ætla unglingar með fatlanir að sýna gestum uppáhaldsstaðina sína í Reykjavík . Það verk heitir Fegurð í mannlegri sambúð og er bara labbitúr um borgina . “ Fleira nefnir Viktoría sem heyrir til tíðinda á danshátíðinni . Svo sem eins og að danshöfundar í hjólastól ætli að sýna verk og pönkband sem skipað er fólki eldra en 65 ára spili á hátíðinni og í þeim hópi sé Tommi á Hamborgarabúllunni . „ Bandið heitir Áfram með smjörlíkið , “ upplýsir hún . „ Svo má telja dagbókalestur hjá Möggu Bjarna , Halldóru Geirharðs og Lóu Hlín Hjálmtýsdóttur og að tattúlistamenn gera tattú á gesti og gangandi . Rósa Ómarsdóttir , Steinunn Ketilsdóttir og Dance For Me frumsýna ný verk og allir þessir listamenn eru að ögra aðferðum sviðslistaformsins . “